Kia belønner med gratis opladning

Kia lancerer nu et såkaldt belønningsprogram, der skal give gratis opladning af elbilen. Programmet laves i samarbejde med &Charge og giver brugerne mulighed for at indsamle opladningskredit. Den kan bruges på Kia Charge-app’en til at betale for offentlige ladesessioner.

Kreditten optjenes i første omgang ved at give feedback om kvaliteten af ladeoplevelsen. På sigt vil det også være muligt at optjene point i forbindelse med køb via en række onlinebutikker, loves det. Sjoerd Knipping, der er Vice President Marketing & Product, hos Kia Europe fortæller:

“I takt med, at vi udvider vores line-up af elektriske modeller, er det vigtigt, at ladenetværket tilbyder den samme tilgængelighed og oplevelseskvalitet, som vores kunder forventer af vores avancerede elbiler. Samarbejdet med &Charge-serviceplatformen vil styrke vores evne til at opfylde dette mål.”

Som &Charge App-bruger kan Kia-kunden give input om individuelle ladestationers ydeevne i realtid. Disse crowd-sourcede data bruges til at hjælpe ladeoperatørerne med at verificere problemer og hurtigt forbedre pålideligheden og brugeroplevelsen på deres ladestationer.

“Ved at give feedback vil Kia-kunden ikke alene optjene gratis &Charge Kilometer til brug på offentlig opladning via Kia Charge-appen. Men også hjælpe med at sikre, at det offentlige ladenetværk fungerer på det niveau, der kræves for at sikre progression af elektrisk mobilitet,” tilføjer Knipping.

Kia &Charge-tjenesten vil i første omgang være tilgængelig i Danmark, Østrig, Tyskland, Spanien og Storbritannien fra januar 2023. I løbet af første kvartal af 2023 også i Tjekkiet og Polen.

Kia belønner med gratis opladning